Kristoff tok OL-bronse: - Det største jeg har gjort
- Veldig stort. Det største i min karriere. Det er utrolig stort å være her i OL for første gang, og ta medalje, sier Kristoff til VG Nett rett etter målgang. Alle forventet at Mark Cavendish skulle hente hjem britenes første gull i OL på hjemmebane. Briten hadde blant annet de to beste rytterne i Tour de France, Bradley Wiggins og Chris Froome, som hjelperyttere. PROTOKOLL:Send inn din gratulasjon til Kristoff her Siden Tour de France-avslutningen for en snau uke siden har alle snakket om en drømmereprise fra VM i København i fjor for Storbritaina. Slik gikk det ikke. Med i overkant av seks kilometer igjen til mål stakk Rigoberto Urán og Alexandre Vinokourov. Ingen tok opp jakten, og med 100 meter igjen til mål fikk 39 år gamle Vinokourov luken han trengte, og avgjorde OL-fellesstarten. Bak han kom restene av det rundt 30 manns store bruddet, og skulle spurte om bronsen. Først over målstreken: Alexander Kristoff! - Jeg visste jeg var den beste spurteren som satt igjen der, og tok den spurten ganske greit. Det er kanskje litt surt å ta den spurten, når det ikke er for seier, sier bronse-vinneren. - Viser vi er en stor sykkelnasjon Lars Petter Nordhaug syklet til slutt inn til en 25. plass. Kristoff var kjørt av nest siste runde, men fikk hjelp av van Garderen og Robert Gesink. - Da satt jeg bare og slang, for det hadde gått for hardt for meg. Men da kom jeg meg opp igjen, og skjønte at jeg ville henge med inn hvis jeg bet tennene sammen.Tidligere bronsevinner i OL, Dag Otto Lauritzen, mener Kristoff i dag var god nok til å vinne. - Det er en kjempestor prestasjon. For landeveissyklister er det en sjans hvert fjerde år. Han var god nok til å vinne i dag, og det var synd at de gikk fra på slutten. - Hvordan er det å ta OL-bronse? - Det er så lenge siden. Det er uvirkelig å tenke på det. Det er det største han har gjort i sin karriere. - Betyr utrolig mye Toppidrettssjef Jarle Aambø var blant de første gratulantene til Alexander Kristoff. - Det er en kjempeprestasjon - av en kjempesyklist. Han er med fra start og helt inn, og fikk muligheten ettersom bruddet ikke ble hentet inn, sier han. - Det er ikke uventet at vi får en medalje i sykkel. Og det betyr mye å få en medalje allerede på den første dagen. Vi får en god start og det er eventyrlig moro. Man får energi og inspirasjon av det, sier Aambø til VG Nett.Tidligere proffsyklist Kurt Asle Arvesen mener resultatet til Kristoff er enestående. - Det var et helt enestestående resultat. Han gikk i brudd etter 15 kilometer. Han er fornuftig og lur, og kjører utrolig smart. Også har han en avslutning som holder til en bronsemedalje. Det er stort, sier Arvesen i NRK-studio. TV 2s sykkelekspert Johan Kaggestad var også imponert. - Han fikk maks ut av det bruddet han gikk i. Det var smart kjørt. Da han datt av siste gangen var han ikke lenger bak enn at han fikk støtte til å komme seg opp igjen, sier Kaggestad til VG Nett. - Han var faktisk like ved en gullmedalje. Av de 30 som satt der, var han den beste spurteren . De to som gikk, var to av de dårligste spurterne i den gruppen. OL-bronse er en god prestasjon, for å si det sånn, fortsatte han. - Er du overrasket? - Nei, jeg er ikke overrasket når man ser på løypeprofilen og hvordan det ble kjørt. Jeg svarte på noen tekstmeldinger om hvordan det ville gå, og da svarte jeg Cavendish eller Kristoff. Det var ingen som ville kjøre, bare Storbritannia, og de var bare fire mann. Angrep på angrep Britene virket langt fra like sterke som de gjorde under København-VM, og Cavendish måtte innse at drømmen om å vinne OL på hjemmebane - som regjerende verdensmester - ikke ville gå i oppfyllelse. For da britene så ut til å ha kontroll på utbryterne, kom det angrep fra alle kanter. Til slutt dannet det seg et kjøresterkt brudd på i overkant av 30 mann. Edvald Boasson Hagen forsøkte også å komme seg med, men lykkes ikke. I bruddet satt to nordmenn, Alexander Kristoff og Lars Petter Nordhaug, men også store navn som Vincenzo Nibali, Fabian Cancellara, Philippe Gilbert, Denis Menchov, Luiz Leon Sanchez og Alejandro Valverde. Lars Petter Nordhaug så ut til å ha utrolig friske bein, og to mil før mål prøvde han å rykke fra det rundt 30 mann store bruddet. Han ble likevel kjørt rask inn, men så uhyre sterk ut. Dramatikk Med snaut to mil før mål smalt det. Fabian Cancellara satt foran i bruddet, og gikk rett i bakken. Flere andre ryttere gikk i bakken, som følge av velten. Lars Petter Nordhaug kom seg unna med et nødskrik. På pressesenteret i London, liggende like ved målgang ved The Mall, gikk det et gisp gjennom salen da Fabian Cancellara gikk i asfalten snaut 20 kilometer før slutt.Allerede etter 15 kilometer kom Alexander Kristoff, etter planen, med i ett brudd. Bruddet talte 12 mann, og hadde på det meste en ledelse på over seks minutter. - Jeg kom med i bruddet. Det var hardt, jeg datt også av nest siste runde, men jeg kom tilbake. Så kom Lars Petter opp. Han gjorde en veldig god jobb for meg, men vi var ikke sterke nok til å ta igjen de to foran, sier Kristoff. Men da britene begynte å kjøre, og bruddet var på vei til å bli hentet inn kom angrepene fra alle kanter. Og Kristoff fikk etter hvert også med seg Lars Petter Nordhaug i bruddet.
Etter å ha sittet i brudd i hele dag, spurtet Alexander Kristoff (27) inn til en sensasjonell OL-bronse.